Marsekal TNI (Purn.) Djoko Suyanto ingkang miyos wonten ing Madiun, Jawa Wétan ing tanggal 2 Dhésèmber 1950 inggih punika Mantri Koordinator Babagan Pulitik, Hukum, ldan Keamanan Indonésia wiwit tanggal 22 Oktober 2009. Sadèrengipun piyambakipun naté njabat dados Panglima Tentara Nasional Indonésia saking 13 Fèbruari 2006 dumugi 28 Dhésèmber 2007. Piyambakipun dipun-gantos kaliyan Jenderal TNI Djoko Santoso. Piyambakipun wiwitan njabat sasampunipun dipunlantik déning Présidhèn Susilo Bambang Yudhoyono tanggal 13 Fèbruari 2006 lan lung tinampi kalungguhan saking Jenderal TNI Endriartono Sutarto wonten ing 20 Fèbruari 2006. Saking tanggal 23 Fèbruari 2005 dumugi tanggal 13 Fèbruari 2006, piyambakipun inggih punika Kepala Staf TNI Angkatan Udara (TNI-AU). Piyambakipun ugi dados Panglima TNI ingkang sapisan ingkang asalipun saking kesatuan TNI-AU sadangunipun sujarah Indonésia.

Biografi 
Djoko Suyanto inggih punika lulusan saking Akabri (ing Akademi Angkatan Udara) taun 1973, sareng kaliyan Laksamana Slamet Soebijanto (Kepala Staf Angkatan Laut), Kapolri Jenderal (Pol) Sutanto, Kepala Staf Umum (Kasum) TNI Letjen Endang Suwarya, dan Présidhèn Susilo Bambang Yudhoyono. Piyambakipun ugi panerbang pesawat tempur F-5 Tiger II ingkang pangkalanipun wonten ing Pangkalan Udara TNI-AU Iswahyudi, Madiun.
Djoko Suyanto ugi naté ndhèrèk kursus ing USAF Fighter Weapon Instructor School ing Pangkalan Udara Nellis, Las Vegas, Nevada. Piyambakipun lajeng kanthi turut-turutan njabat dados Komandan Skadron Udara 14, Komandan Lanud Iswahyudi, Panglima Komando Sektor Pertahanan Udara Nasional, Komandan Komando Pendidikan TNI-AU, Asisten Operasi Kepala Staf Angkatan Udara, lan salajengipun dados Kepala Staf TNI-AU ingkang saderengipun dados Panglima TNI.
Sasampunipun lulus prosès fit & proper test ing DPR, Djoko dipunlantik dados Panglima TNI déning Présidhèn ing tanggal 13 Fèbruari 2006.
Kalih pakaryan ingkang kedah dipunrampungaken déning Djoko Suyanto inggih punika babagan kasejahteraning prajurit kairing kanthi kathahipun tuntutan supados TNI saged medhot sadaya bisnisipun dhateng pamaréntah lan prakawis babagan pro lan kontra hak pilih TNI wonten ing pilihan umum taun 2009.

Cathetan suku 

Panglima TNI
Mantri Koordhinator Pulitik, Ukum, lan Dhépènsi Indonésia
Lair 1950